**Informasjon fra styret april 2020**

**Kvistbil:** Det tok litt tid, og det var litt jobb, men i fellesskap kom kolonihagene og renovasjonsetaten frem til en forhåpentligvis tilfredsstillende løsning på hageavfallstømmingen. Dette er det sendt ut sms til alle om (- har du IKKE fått sms, gi beskjed!). Erfaringene fra denne lørdagen, vil avgjøre om kvistbilen kommer tilbake. Meldingen er altså:

De som bor på **østsiden** av hagen leverer hageavfall på parkeringsplassen **fredag kl 15-18.30** eller **lørdag kl 6:30-7:30.** De som bor på **vestsiden** leverer **fredag kl 18.30-21.30** eller **lørdag 7.30-8.30. Risikogrupper kan levere etter kl 21.30 fredag eller før kl 6.30 lørdag**

Du kommer med hageavfallet ditt, passer på å holde 2 meter avstand til andre kolonister, setter fra deg hageavfallet, går igjen med det samme. Utpekte kolonister har ansvar for å lempe avfallet opp i bilen og rydde etterpå. Unngå å bruke parkeringsplassen i tidsrommet 9-11 lørdag.

**Årsregningen:** Ble delt ut i hyttepostkassene i begynnelsen av april, og forfaller 30.april. Oblatene til parkeringskortene blir delt ut til de som har betalt, like etterpå.

**Korona:** All utleie av Felleshuset er foreløpig avlyst frem til 15.juni. Det samme er alle aktiviteter. Festkomiteen pønsker riktignok på muligheten for en digital quiz, så følg med!

Husk for øvrig å overholde alle retningslinjer fra helsemyndighetene når du er i kolonihagen: Hold avstand, vask hender og ikke vær samlet mer enn fem personer i en gruppe.

Er du smittet og i isolasjon, skal du ikke oppholde deg i kolonihagen. Er du i karantene, så vær påpasselig!

**Salg:** Vil du selge hytta di, må du gi beskjed til styret innen 1.mai. Takstkomiteen kommer på besøk søndag 10.mai, byggekomiteen og salgskomiteen lager egne avtaler. Vi vet at minst to hytter skal selges, og det blir hengt oppslag om internt bytte på oppslagstavlene så snart taksten er godkjent og klar. Vi venter på retningslinjer fra oslokretsen, fordi vi håper det kan bli lik praksis i alle kolonihager for hvordan vi kan holde smittevernsikre visninger

**Kloakk:** Det har vist seg vanskeligere enn vi håpet å få til en smidig løsning med kommunen for å koble seg på kloakknettet. Styrets beste råd pr nå er å benytte en rørlegger som kjenner hele søknadsprosessen. Det som må gjøres er å søke Vann- og avløpsetaten VAV om en forhåndsuttalelse (FU). Så må FU sendes plan- og bygningsetaten PBE for å få igangsettelsestillatelse (IG). Når det er mottatt, må man betale tilknytningsgebyr (ca 30.000 kr), og SÅ kan man begynne å grave. Det er altså IKKE lov å koble seg på, før denne prosessen er gjennomført. Styret jobber videre med saken, men dette er dessverre status akkurat nå. Ta kontakt med styret ved evnt flere spørsmål!

**Komitearbeid:** Alle kolonister er som kjent medlem i en komite, der det skal utføres minst ti timer pliktarbeid hver sesong. Alle komiteene har en leder, som tar kontakt med deg. I år blir jo alt litt annerledes – så vær forberedt på å kanskje trå til i en annen komite enn den du tilhører. For eksempel kan vi komme til å trenge mange som må hjelpe til ved kvistbilen utover.

**Dugnad:** Siden de store dugnadene til nå er avlyst, må dugnadsoppgavene fordeles på en annen måte enn tidligere. Dette kommer vi tilbake til.

**Bygg:** Nye vinduer? Utebod? Platting? Soverom? Drivhus? Utepeis? ALT dette, og mere til, skal det søkes om å få sette opp. Riktig skjema, både for byggesøknad og nabovarsel, finner dere på solvangregler.no. Dette gjør også at dere sikrer dere selv: Det er IKKE sånn på Solvang 4 at det er lettere å få tilgivelse enn tillatelse. Setter du opp noe som viser seg å være feil i henhold til byggeforskriftene, må det ned igjen – uansett pris eller arbeidsmengde.

**Cafe Utsikten:** Mange har etterspurt det lenge, og nå ser det ut til at et renovert cafebygg kan bli en realitet. Planene er i hvert fall ute av skuffen og oppe på bordet!

**Flaggheis:** Her på Solvang 4 er vi så heldige å ha to gullegode kolonister som står tidlig opp hver søndag og mere til – for å heise flagg på begge flaggstengene våre. Eileen og Rolf har også i år tatt på seg denne jobben. På vegne av hele hagen: Takk!

**Kontakt styret:** Ordningen med «styrets halvtime» før hvert styremøte lar seg dessverre ikke gjøre nå for tiden. Men ikke nøl med å ta kontakt med styret på epost solvang4@kolonihager.no Det er også en postkasse på Felleshuset, men vi foretrekker epost – også av smittevernhensyn.